"พิชญ์ โพธารามิก" วันเดียวจนลง 8.5 พันล้าน
หุ้น JAS ถูกถล่มขายร่วงติดฟลอร์ ราคากองกับพื้นที่ 4.38 บาท ทำนักลงทุนที่หนีไม่ทันเจ็บหนัก อย่างไรก็ตาม หากไม่มีอะไรผิดพลาดกลางพ.ย.JAS จะได้เงินจากการสินทรัพย์เข้ากองทุน JASIF ถึง 3.8 หมื่นล้าน
1 พ.ย. 2562

หุ้น JAS ถูกถล่มขายร่วงติดฟลอร์ ราคากองกับพื้นที่ 4.38 บาท ทำนักลงทุนที่หนีไม่ทันเจ็บหนัก อย่างไรก็ตาม หากไม่มีอะไรผิดพลาดกลางพ.ย.JAS จะได้เงินจากการสินทรัพย์เข้ากองทุน JASIF ถึง 3.8 หมื่นล้าน
.......................................................................................................
หุ้นของบริษัท จัสมิน อินเตอร์เนชั่นแนล (JAS) บ่ายวันที่ 1 พ.ย.62 นักลงทุนเทขายจนทำราคาร่วงติดฟลอร์ที่ 29.92% มาอยู่ที่ 4.38 บาท ลดลง 1.87 บาท ด้วยมูลค่าการซื้อขาย 2,263.66 ล้านบาท
ขณะที่ราคาทำระดับสูงสุดของวันที่ 6.30 บาท และมีการทำรายการขนาดใหญ่ (บิ๊กล็อต )หุ้น JAS จำนวน 3.5 ล้านหุ้น ที่ราคา 6.30 บาท คิดเป็นมูลค่า 22.05 ล้านบาท 
ภาพรวมผู้ถือหุ้น JAS ณ วันที่ 30 ส.ค. 2562 นายพิชญ์ โพธารามิก ถือหุ้นใหญ่อันดับหนึ่งสัดส่วน 56.08 % หรือ 4,572.49 ล้านหุ้น ขณะที่มีจำนวนผู้ถือหุ้นทั้งหมด 25,123 ราย 
ราคาหุ้น JAS ที่ปรับตัวลงเกือบ 30 % ทำให้มูลค่าหุ้นของนายพิชญ์ ลดลงถึง 8,551 ล้านบาท ภายในวันเดียว หรืออยู่ที่ 2 หมื่นล้านบาท เมื่อเทียบมูลค่าหุ้นวันก่อนหน้า (31 ต.ค.62 ) มูลค่าหุ้นที่เขาถืออยู่ที่ 2.85 หมื่นล้านบาท จากราคาปิดที่ 6.25 บาท
 
สาเหตุที่ทำให้หุ้น JAS ดิ่งฟลอร์ มีการคาดการณ์กันไปต่าง ๆนา ๆ เช่น นักวิเคราะห์ คาดว่าราคาหุ้น JAS ที่ปรับตัวลงแรงอาจมีเป็นการขายเพื่อนำเงินไปซื้อหุ้นเพิ่มทุนของกองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) ซึ่งจะเปิดจองซื้อในช่วง 7-13 พ.ย.นี้ ที่ราคา 9 บาท/หุ้น ในอัตราส่วน 2.2 หน่วยลงทุนเดิมต่อ 1 หน่วยลงทุนใหม่
ขณะที่พบวอลุ่มบล็อกเทรดกว่า 2.4 หมื่นสัญญา (24 ล้านหุ้น) ในช่วงเวลา 14.30-14.35 น. คาดว่าเป็นผลกระทบจากการเร่งปิดบล็อกเทรด โดย JAS Futures ยังมีสถานะคงค้าง (OI) อีกกว่า 4.3 แสนสัญญา (ประมาณ 430 ล้านหุ้น) ซึ่งการปรับตัวลงแรงจะส่งผลให้นักลงทุนเริ่งปิดสถานะจากการถูก Call margin หรือตัดขาดทุน 
นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บริษัทหลักทรัพย์ (บล.) ยูโอบี เคย์เฮียน (ประเทศไทย) กล่าวว่า ราคาหุ้น JAS ปรับตัวลงแรง ด้วยแรงขายที่เข้ามาค่อนข้างหนาแน่นหลังจากที่ราคาหุ้นได้หลุดเส้นค่าเฉลี่ย 200 วันที่ราคา 6.20 บาท ลงไป
"หากมองที่ราคาหุ้น JAS ก่อนที่จะปรับตัวลงจะเห็นได้ว่าค่อนข้างจะเต็มมูลค่าแล้ว จึงอาจเป็นส่วนหนึ่งที่ทำให้เกิดแรงขายทำกำไร เนื่องจากราคาเป้าหมายของหุ้น JAS ที่นักวิเคราะห์คาดการณ์อยู่ที่ราคา 6-6.50 บาท/หุ้น " นายกิจพณ กล่าว 
ทั้งนี้ ราคาหุ้น JAS ที่ปรับตัวขึ้นไปมากในช่วงก่อนหน้านี้เกิดจากการเก็งว่าจะมีปันผลพิเศษ จากที่ JAS จะขายสินทรัพย์เข้ากอง JASIF ส่วนเรื่องผู้บริหาร JAS ถูกคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษ ไม่น่าจะมีผลกระทบต่อปัจจัยพื้นฐานของ JAS
อย่างไรก็ดี หลังการขายสินทรัพย์เข้ากองทุนJASIF จะทำให้ JAS ได้เงิน 3.8 หมื่นล้านบาท ช่วงกลางเดือนพ.ย.นี้ โดยเงินส่วนหนึ่งจะนำไปชำระหนี้สถาบันการเงิน